KOMISIJOS SPRENDIMAS
2009 m. lapkričio 30 d.
iš dalies keisti Sprendimą 2008/866/EB dėl jo taikymo laikotarpio
(pranešta dokumentu Nr. C(2009) 9326)
(Tekstas svarbus EEE)
(2009/862/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto i papunktį,
kadangi:
(1)
2008 m. lapkričio 12 d. Komisijos sprendimas 2008/866/EB dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių (2) buvo priimtas dėl tam tikrų iš Peru importuojamų dvigeldžių moliuskų užkrėtimo hepatito A virusu, kuris buvo nustatyta hepatito A protrūkio tarp žmonių priežastis. Šis sprendimas pirmiausia buvo taikomas iki 2009 m. kovo 31 d., tačiau šis taikymo laikotarpis 2009 m. kovo 26 d. Komisijos sprendimu 2009/297/EB, iš dalies keičiančiu Sprendimą 2008/866/EB dėl jo galiojimo laikotarpio (3), buvo pratęstas iki 2009 m. lapkričio 30 d.
(2)
Peru valdžios institucijos pateikė informacijos apie vykdomas taisomąsias priemones, kuriomis siekiama gerinti dvigeldžių moliuskų, skirtų eksportuoti į Bendriją, gamybos kontrolę.
(3)
Siekdama įvertinti vykdomas kontrolės sistemas, kurios taikomos dvigeldžių moliuskų ir žuvininkystės produktų, skirtų eksportuoti į Europos Sąjungą, gamyboje, 2009 m. rugsėjo 7-18 d. Komisija atliko patikrinimą.
(4)
Per atliktą patikrinimą patvirtinta, kad Peru valdžios institucijos imasi taisomųjų priemonių, nurodytų po hepatito A protrūkio pateiktoje informacijoje. Visų pirma šios institucijos peržiūri visą auginimo plotų klasifikaciją, be to, jos patikrins mėginių ėmimo tvarką ir dažnumą vykdant auginimo plotų stebėseną. Peržiūra tebevyksta.
(5)
Siekiant apsaugoti vartotojų sveikatą būtina toliau taikyti Sprendimu 2008/866/EB nustatytas apsaugos priemones, kol Peru valdžios institucijos galutinai įgyvendins taisomąsias priemones, o Komisija atliks tolimesnius patikrinimus vietoje. Todėl tikslinga Sprendimo 2008/866/EB taikymo laikotarpį pratęsti iki 2010 m. lapkričio 30 d., nepažeidžiant Komisijos įgaliojimų keisti, panaikinti ar pratęsti šių priemonių taikymą atsižvelgiant į bet kokius naujus duomenis, susijusius su besikeičiančia padėtimi Peru ar į Komisijos tarnybų patikrinimų rezultatus.
(6)
Todėl Sprendimą 2008/866/EB reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2008/866/EB 5 straipsnyje data „2009 m. lapkričio 30 d.“ pakeičiama data „2010 m. lapkričio 30 d.“
2 straipsnis
Šis sprendimas skirtas valstybėms narėms.
Priimta Briuselyje, 2009 m. lapkričio 30 d.